Tre kommuner er gået sammen om et nyt projekt, der skal få endnu flere unge til at søge ind på erhvervsuddannelserne.

Nordjylland er den region, hvor flest unge søger ind på erhvervsuddannelserne, men for at gøre en endnu større indsats i jagten på at nå målsætningen fra Folketinget om, at 25 procent af de unge skal tage en erhvervsuddannelse, er Frederikshavn, Hjørring og Aalborg Kommune gået sammen om at introducere eleverne i de ældste klasser i folkeskolen for de forskellige erhvervsuddannelser. Manda var 8.z fra Torslev Skole i Østervrå på gårdbesøg hos landmand Flemming Gadensgaard fra Understed. Eleverne er med i projektet "Slagt & Æd", som Frederikshavn Kommune har stablet på benene i samarbejde med Hjørring og Aalborg Kommune for at bygge bro mellem folkeskolen og erhvervsuddannelserne. Det er målet, at 25 procent af en ungdomsårgang skal tage en erhvervsuddannelse i 2020, og i 2025 skal andelen være oppe på mindst 30 procent. Landbruget er et af de erhverv, der mangler hænder, og udfordringen med at finde kvalificeret arbejdskraft ser kun ud til at vokse i fremtiden. Derfor håber Flemming Gadensgaard, at han kan inspirere nogle af eleverne til at gå landmandsvejen. - Det er rigtig vigtigt, fordi der bliver kamp om de unge mennesker. Der er stor kamp om at have nok, og det er galt hele vejen rundt. Vi mangler folk, siger Flemming Gadensgaard. Skal partere en gris I Nordjylland har 24,2 procent af de unge, der i sommer afsluttede 9. eller 10. klasse, søgt ind på en erhvervsuddannelse. Målet er dog, at endnu flere i fremtiden skal vælge en erhvervsuddannelse frem for en gymnasial uddannelse, og ifølge eleverne fra Torslev Skole kan et initiativ, som det, der nu er sat i søen, være en del af løsningen. - Det har været rigtig fedt at prøve, når man ikke er vant til at se grise. Det har været rigtig sjovt, siger Mille Stüker fra 8.z, og hendes klassekammerat Lasse Mortensen er enig. - Vi får så meget ud af at komme ud at mærke det foran os, siger han. Gårdbesøget er blot et element i "Slagt & Æd"-projektet. Tirsdag får ottendeklassen fra Torslev Skole en halv gris leveret ud i skolekøkkenet, og den skal de så være med til at partere og tilberede sammen med en gourmetslagter og en elev fra EUC Nord for derved også at få indblik i eksempelvis slagter- og kokkefaget.